Komisijos Reglamentas (EB) Nr. 1251/96
1996 m. birželio 28 d.
atidarantis tarifines kvotas paukštienos sektoriuje ir albuminui bei nustatantis jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 18 d. Tarybos reglamentą (EB) Nr. 1095/96 dėl lengvatų, numatytų CXL sąraše, sudarytame pasibaigus deryboms dėl GATT XXIV.6 straipsnio, įgyvendinimo [1],
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro kiaušnių rinkos organizavimo [2] su paskutiniais pakeitimais, padarytais Reglamentu (EB) Nr. 2916/95 [3], ypač į jo 15 straipsnį,
kadangi Bendrija yra įsipareigojusi Pasaulinei prekybos organizacijai atidaryti muitų tarifines kvotas tam tikriems paukštienos sektoriaus produktams; kadangi dėl to reikėtų nustatyti išsamias šių kvotų taikymo taisykles laikotarpiui nuo 1996 m. liepos 1 d. iki 1997 m. birželio 30 d.;
kadangi tam tikros kvotos nuo 1996 m. sausio 1 d. iki 1996 m. birželio 30 d. nebuvo atidarytos; kadangi dėl to jas reikėtų pridėti prie šiame reglamente numatytų leidžiamų kiekių;
kadangi priemonės turi būti administruojamos pagal importo licencijas; kadangi, siekiant šio tikslo, reikėtų nustatyti paraiškų ir informacijos, kuri pateikiama paraiškose ir licencijose, išsamias pateikimo taisykles, nepaisant 1988 m. lapkričio 16 d. Komisijos reglamento (EEB) Nr. 3719/88, nustatančio išsamias bendrąsias taisykles dėl žemės ūkio produktų importo ir eksporto licencijų bei išankstinio nustatymo sertifikatų sistemos taikymo [4], su paskutiniais pakeitimais, padarytais Reglamentu (EB) Nr. 2137/95 [5] 8 straipsnio; kadangi, be to, reikėtų numatyti nuostatą dėl licencijų išdavimo po svarstymo laikotarpio, kai reikia, taikant bendrąjį priėmimo procentinį dydį; kadangi importuotojams ir eksportuotojams būtų paranku, kad, nustačius priėmimo procentinį dydį, paraiškas licencijai gauti būtų leidžiama atsiimti;
kadangi siekiant užtikrinti pastovų importo srautą, I priede nurodytus kiekius reikėtų išskirstyti vieneriems metams;
kadangi siekiant užtikrinti deramą sistemos administravimą, reikėtų nustatyti užstatą už pagal šią sistemą išduodamas importo licencijas, kurio dydis būtų 20 ekiu 100 kg produkto (produkto svoris) importo licencijų užstatą; kadangi siekiant panaikinti paukštienos sektoriui būdingos spekuliacijos galimybę, reikėtų nustatyti tikslias sąlygas, reguliuojančias prekybininkų galimybę naudotis minėta sistema;
kadangi derėtų atkreipti prekybininkų dėmesį į tą faktą, kad licencijas galima naudoti tik tiems produktams, kurie atitinka visus Bendrijoje galiojančius veterinarinius reikalavimus;
kadangi šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nuo 1996 m. liepos 1 d. iki 1997 m. birželio 30 d. produktų grupėms, nurodytoms toliau pridedamame I priede, atidaromos jame išvardytos importo tarifinės kvotos ten pat nurodytomis sąlygomis.
2 straipsnis
1 straipsnyje minimos kvotos skirstomos taip:
- 25 % nuo liepos 1 d. iki rugsėjo 30 d.,
- 25 % nuo spalio 1 d. iki gruodžio 31 d.,
- 25 % nuo sausio 1 d. iki kovo 31 d.,
- 25 % nuo balandžio 1 d. iki birželio 30 d.
Tačiau nuo liepos 1 d. iki rugsėjo 30 d. P3 grupės produktams bus leidžiamas papildomas 60 tonų kiekis.
3 straipsnis
Visiems pagal 1 straipsnyje minimas kvotas importuojamiems produktams privaloma pateikti importo licenciją.
4 straipsnis
3 straipsnyje minimoms importo licencijoms taikomos šios nuostatos:
a) pateikiantieji paraiškas importo licencijai gauti turi būti fiziniai arba juridiniai asmenys, kurie paraiškų įteikimo metu valstybių narių kompetentingoms institucijoms gali įrodyti, kad per kiekvienus iš dvejų kalendorinių metų prieš įteikdami paraišką licencijai gauti įvežė ne mažiau kaip 50 tonų produktų, priskiriamų Reglamento (EEB) Nr. 2777/75 taikymo sričiai. Tačiau nei mažmeninės prekybos įmonėms, nei restoranams, parduodantiems savo produktus galutiniam vartotojui, šios sistemos lengvatos netaikomos;
b) galima pateikti paraišką licencijai gauti tik vienai iš šio reglamento I priede nurodytų grupių. Galima pateikti paraišką licencijai gauti keliems su skirtingais KN kodais produktams, kurių kilmės šalis - viena; tokiais atvejais visi KN kodai nurodomi 15 ir 16 laukeliuose;
Paraiškose licencijai gauti reikia nurodyti ne mažiau kaip 1 toną ir ne daugiau kaip 10 % konkrečiai grupei leidžiamo riboto kiekio 2 straipsnyje nurodytiems laikotarpiams;
c) paraiškų licencijai gauti ir licencijų 8 laukelyje nurodoma kilmės šalis; licencijomis įpareigojama importuoti iš nurodytos šalies;
d) paraiškų licencijai gauti ir licencijų 20 laukelyje įrašomas vienas iš šių įrašų:
- Reglamento (CE) no 1251/96
- Forordning (EF) nr. 1251/96
- Verordnung (EG) Nr. 1251/96
- Κανονισμός (ΕΚ) αριθ. 1251/96
- Regulation (EC) No 1251/96
- Règlement (CE) no 1251/96
- Regolamento (CE) n. 1251/96
- Verordening (EG) nr. 1251/96
- Regulamento (CE) no 1251/96
- Asetus (EY) N:o 1251/96
- Förordning (EG) nr 1251/96.
e) licencijų 24 laukelyje įrašomas vienas iš šių įrašų:
- Reglamento (CE) no 1251/96
- Forordning (EF) nr. 1251/96
- Verordnung (EG) Nr. 1251/96
- Κανονισμός (ΕΚ) αριθ. 1251/96
- Regulation (EC) No 1251/96
- Règlement (CE) no 1251/96
- Regolamento (CE) n. 1251/96
- Verordening (EG) nr. 1251/96
- Regulamento (CE) no 1251/96
- Asetus (EY) N:o 1251/96
- Förordning (EG) nr 1251/96.
5 straipsnis
1. Paraiškas licencijai gauti galima pateikti tik per kiekvieno 2 straipsnyje nurodyto laikotarpio pirmąsias 10 dienų.
2. Paraiškos licencijai gauti priimtinos tik tuomet, kai pareiškėjas raštu patvirtina, kad jis nepateikė ir įsipareigoja daugiau nepateikti jokių paraiškų esamam laikotarpiui dėl tos pačios grupės produktų toje valstybėje narėje, kurioje pateikia paraišką, ar kitoje valstybėje narėje.
Jeigu pareiškėjas pateikia daugiau kaip vieną paraišką dėl tos pačios grupės produktų, visos šio asmens paraiškos nepriimamos. Tačiau pareiškėjas gali pateikti daugiau kaip vieną paraišką dėl importo licencijos vienos grupės produktams, kai jie yra ne iš vienos šalies. Atskiras paraiškas dėl kiekvienos šalies valstybės narės kompetentingai institucijai reikia pateikti vienu metu. Pagal didžiausio leistino kiekio, nurodyto 4 straipsnio b punkte, ir ankstesnės pastraipos reikalavimus jos nagrinėjamos kaip viena paraiška.
3. Pateikiant paraišką išduoti importo licenciją visiems 1 straipsnyje nurodytiems produktams, nustatomas 20 ekiu 100 kg produkto užstatas.
4. Valstybės narės informuoja Komisiją apie paraiškas, pateiktas dėl kiekvieno atitinkamos grupės produkto, penktąją darbo dieną po paraiškų teikimo laikotarpio pabaigos. Pranešime pateikiamas pareiškėjų sąrašas ir prašomo produktų kiekio suvestinė.
Visi pranešimai, įskaitant ir pranešimą apie paraiškos nepateikimą, nurodytą darbo dieną persiunčiami teleksu arba faksu; jei nebuvo pateikta nė vienos paraiškos, tai pranešama II priede pateikto pavyzdžio forma, jei paraiškų buvo - II ir III prieduose pateiktų pavyzdžių forma.
5. Komisija nedelsdama nusprendžia, koks kiekis gali būti skirtas pagal 4 straipsnyje minimas paraiškas.
Jei paraiškose nurodytas kiekis viršija galimą skirti kiekį, Komisija nustato bendrąjį prašomo kiekio priėmimo procentinį dydį. Jeigu šis procentinis dydis yra mažesnis kaip 5 %, Komisija gali priimti sprendimą nepatvirtinti prašomų kiekių; užstatai grąžinami nedelsiant.
Jei pritaikius priėmimo procentinį dydį skiriamas kiekis sudaro mažiau kaip 20 tonų, per 10 dienų po bendrojo priėmimo procentinio dydžio paskelbimo Europos Bendrijų oficialiajame leidinyje veiklos vykdytojai gali atsiimti savo paraiškas dėl licencijų. Valstybės narės informuoja Komisiją apie tai per penkias dienas po paraiškų dėl licencijų atsiėmimo ir grąžina užstatus.
Komisija apskaičiuoja likusį kiekį, kuris pridedamas prie 1 straipsnyje nurodytam ateinančiam kvotų laikotarpiui leidžiamo kiekio.
6. Licencijos išduodamos iš karto, kai tik Komisija priima sprendimą.
7. Licencijos naudojamos tik tiems produktams, kurie atitinka visus Bendrijoje galiojančius veterinarinius reikalavimus.
6 straipsnis
Pagal Reglamento (EEB) Nr. 3719/88 21 straipsnio 2 dalyje nurodytą paskirtį importo licencijos galioja 150 dienų nuo jų išdavimo dienos.
Tačiau licencijos negalioja po 1997 m. birželio 30 d.
Pagal šį reglamentą išduotos importo licencijos neperleidžiamos.
7 straipsnis
Nepažeidžiant šio reglamento nuostatų, taikomas Reglamentas (EEB) Nr. 3719/88.
Tačiau, nepaisant minėto reglamento 8 straipsnio 4 dalies, pagal šį reglamentą importuojami kiekiai negali viršyti kiekių, nurodytų importo licencijos 17 ir 18 laukeliuose. Atitinkamai, į licencijų 19 laukelį įrašomas skaičius "0".
8 straipsnis
Šis reglamentas įsigalioja 1996 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. birželio 28 d.